Nampo: Grasse en ander gewasse te sien | Netwerk24
Deur Alet Van Der Walt 14 Mei 2019 13:57
Weg van die sale vol besoekers, groot trekkers en die eetplekke, teen Nampopark se grensdraad, is die uitstallers wat graan- en veeboere help om beter gewasse aan te plant.
Maatskappye berei hier reeds maande voor die tyd beddings voor waarin gewasse geplant en versorg word sodat besoekers kan sien hoe die lewende plante tydens die Nampo-week buite Bothaville in die Vrystaat lyk.
Whitey van Pletsen, produksiebestuurder van Agricol in Potchefstroom, spog met reusagtige radyse wat boere as weiding en as dekgewasse aanplant.
Whitey van Pletsen by die radyse wat vir veevoer aangeplant word.Foto: Alet van der Walt
Van Pletsen sê die radys se wortels groei tot bykans ’n meter onder die grond waar dit kalsium en stikstof benut en in die knol stoor.
Vee benut dan die voedingstowwe wanneer hulle die radyse vreet.
Boere plant die radyse meestal van Februarie af aan en plant dit tussen mielies of op hul eie.
Vee kan dit dan in die winter gebruik en die knolle word gevreet terwyl dit in die grond is of dit kan uitgetrek en so gevoer word, sê hy.
Imre Reckling van Correck Farming by die grasse wat binnekort in Suid-Afrika beskikbaar sal wees.Foto: Alet van der Walt
Imre Reckling, van Correck Farming in Potchefstroom, wys aan boere die grassoorte wat uit Wes-Australië, Indië, Hawaii en Brasilië ingevoer word.
Reckling sê een van die grasspesies sal oor twee jaar kommersieel in Suid-Afrika beskikbaar wees.
Die gras, ’n bloubuffelgras, kan met 200 mm reën per jaar oorleef en is geskik vir streke waar klimaatverandering tot droë toestande lei.
Boere plant dit op lande of in die veld om natuurlike veld te versterk, sê Reckling.
’n Mannagras, die Tijuca-kultivar, groei baie hoër as die bestaande mannakultivars in Suid-Afrika en is reeds te koop.
Boere kan dié gras in lande of selfs in vleigebiede plant, sê Reckling.
Meer oor: Whitey Van Pletsen | Bothaville | Gewasse | Radyse | Grasse | Nampo